## Odluka o jednokratnoj novčanoj pomoći i naknadi putnih i selidbenih troškova

### NN 74/2009 (29.6.2009.), Odluka o jednokratnoj novčanoj pomoći i naknadi putnih i selidbenih troškova

74 29.06.2009 Odluka o jednokratnoj novčanoj pomoći i naknadi putnih i selidbenih troškova

HRVATSKI ZAVOD ZA ZAPOŠLJAVANJE

1777

Na temelju članka 55. Zakona o posredovanju pri zapošljavanju i pravima za vrijeme nezaposlenosti (»Narodne novine«, br. 80/08.) i članka 21. Statuta Hrvatskoga zavoda za zapošljavanje (»Narodne novine«, br. 49/09.) Upravno vijeće Hrvatskoga zavoda za zapošljavanje na sjednici od 18. lipnja 2009. godine donijelo je

ODLUKU

O JEDNOKRATNOJ NOVČANOJ POMOĆI I NAKNADI PUTNIH I SELIDBENIH TROŠKOVA

Članak 1.

(1) Ovom Odlukom uređuju se uvjeti za korištenje prava na jednokratnu novčanu pomoć i na naknadu putnih i selidbenih troškova, kao i visina naknade koju ima nezaposlena osoba koja se vodi u evidenciji Hrvatskoga zavoda za zapošljavanje (u daljnjem tekstu: Zavod), a kojoj Zavod nije u mogućnosti osigurati zaposlenje u mjestu prebivališta te koja sama ili posredovanjem Zavoda nađe zaposlenje u drugom mjestu.

(2) Pod drugim mjestom zaposlenja smatra se mjesto zaposlenja udaljeno više od 80 km od mjesta prebivališta.

Članak 2.

(1) Pravo na jednokratnu novčanu pomoć ima nezaposlena osoba koja zasnuje radni odnos na neodređeno vrijeme izvan mjesta prebivališta.

(2) Jednokratna novčana pomoć isplaćuje se u visini 1.200,00 kuna.

Članak 3.

(1) Nezaposlena osoba koja zasnuje radni odnos na neodređeno vrijeme izvan mjesta prebivališta ima pravo na:

– naknadu putnih troškova za sebe, bračnog druga i djecu,

– naknadu dijela selidbenih troškova.

(2) Iznimno od odredbe stavka 1. podstavka 1. ovoga članka nezaposlena osoba koja zasnuje radni odnos na određeno vrijeme izvan mjesta prebivališta ima pravo na naknadu putnog troška samo za sebe.

(3) Putni trošak iz stavka 1. podstavka 1. i stavka 2. ovoga članka i selidbeni trošak iz stavka 1. podstavka 2. ovoga članka nadoknađuju se samo za jedno putovanje od mjesta prebivališta do mjesta zaposlenja.

(4) Putni trošak nadoknađuje se u visini stvarnog iznosa troška prijevoza vlakom ili autobusom, a selidbeni trošak u visini 50% troškova najjeftinijim prijevoznim sredstvom.

Članak 4.

(1) Jednokratna novčana pomoć i naknada putnih i selidbenih troškova odobrava se na temelju pisanog zahtjeva nezaposlene osobe nadležnoj područnoj službi Zavoda u kojoj je nezaposlena osoba bila evidentirana prije zaposlenja. Zahtjev se može podnijeti najkasnije u roku od 30 dana od dana zaposlenja.

(2) Uz zahtjev iz stavka 1. ovoga članka nezaposlena osoba je dužna priložiti dokaze:

– ugovor o radu, odnosno pisanu potvrdu o sklopljenom ugovoru o radu sukladno posebnom propisu o ispunjavanju uvjeta iz članka 2. ove Odluke i dokaz o promjeni prebivališta,

– ugovor o radu i prijevozne karte o ispunjavanju uvjeta iz članka 3. ove Odluke.

(3) Iznimno od stavka 2. podstavka 2. ovoga članka nezaposlena osoba, ako ne koristi vlak i autobus, može priložiti dokaz o cijeni karte najjeftinijeg prijevoznog sredstva.

(4) Dokazi iz stavka 2. i 3. ovoga članka se prilažu u izvorniku ili ovjerenoj preslici.

Članak 5.

(1) Rješenje o pravu iz članka 4. ove Odluke donosi pročelnik područne službe ili osoba koju on ovlasti.

(2) Rješenje kojim se odlučuje o žalbi donosi ravnatelj Zavoda ili osoba koju on ovlasti.

Članak 6.

Ova Odluka stupa na snagu osmoga dana od dana objave u »Narodnim novinama«.

Klasa: 102-05/09-01/32

Urbroj: 344-17/1-09-1

Zagreb, 18. lipnja 2009.

Predsjednik Upravnoga vijeća
Ilija Tadić, v. r.

Odluka, NN 74/2009-1777